SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 247

**2021. gada 30. novembrī plkst. 10.00**

Videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Ivans Klementjevs**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Veselības ministrijas Sabiedrības veselības departamenta Vides veselības nodaļas vadītāja **Jana Feldmane;**
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs;**
* Aizsardzības ministrijas Juridiskā departamenta direktores vietniece **Sanda Vistiņa;**
* Aizsardzības ministrijas Struktūras un militārā personāla attīstības plānošanas nodaļas vadītāja **Liene Liepiņa;**
* Aizsardzības ministrijas Juridiskā departamenta Tiesību aktu nodaļas vadītāja vietniece **Irina Šamarina;**
* Labklājības ministrijas Darba attiecību un darba aizsardzības politikas departamenta direktora vietniece **Ineta Vjakse;**
* Labklājības ministrijas Sociālo pakalpojumu departamenta direktors **Aldis Dūdiņš;**
* Tieslietu ministrijas Valststiesību departamenta direktore **Sanita Armagana**;
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Agita Drozde;**
* Izglītības un zinātnes ministrijas Sporta departamenta direktora vietniece **Anda Mičule;**
* Kultūras ministrijas valsts sekretāres vietnieks **Uldis Zariņš**;
* Iekšlietu ministrijas parlamentārais sekretārs **Mārtiņš Šteins;**
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis**;
* Satiksmes ministrijas valsts sekretāra vietnieks **Dins Merirands**
* Tiesībsarga Sociālo, ekonomisko un kultūras tiesību nodaļas vadītāja **Ineta Rezevska**.

**citas personas:**

Saeimas Juridiskā biroja **vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa un B.Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Ministru kabineta 2021. gada 24. novembra rīkojums Nr. 879 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

2. Ministru kabineta 2021. gada 26. novembra rīkojums Nr. 880 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

3. Grozījumi Militārā dienesta likumā (1096/Lp13) 3. lasījums.

4. Grozījumi Nacionālo bruņoto spēku likumā (1124/Lp13) 2. lasījums.

5. Grozījumi Valsts aizsardzības mācības un Jaunsardzes likumā (1148/Lp13) 2. lasījums.

6. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Ministru kabineta 2021. gada 24. novembra rīkojums Nr. 879 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

2. Ministru kabineta 2021. gada 26. novembra rīkojums Nr. 880 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**J.Rancāns** dod vārdu Ministru kabineta deleģētajam pārstāvim iepazīstināšanai ar aktuālo situāciju, Ministru kabineta 2021. gada 24. novembra rīkojumu Nr. 879 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu”” un Ministru kabineta 2021. gada 26. novembra rīkojumu Nr. 880 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**M.Šteins** pavēsta, ka parlamentāro sekretāru vakardienas elektroniskajā sarakstē tika nolemts (pēc E.Siliņas lūguma), ka attiecīgā ministrija noziņos par grozījumiem savā jomā.

**J.Rancāns** piekrīt šādam variantam, kā pirmajai dod vārdu Veselības ministrijai.

**J.Feldmane** informē, ka iepriekš veiktie grozījumi (24.11.2021.) pamatā bija saistīti ar tehniskiem precizējumiem – rīkojumā tika precizēti nosacījumi bērnu dalībai pakalpojumu saņemšanā epidemioloģiski drošā vidē, tika precizēti būtiskie pakalpojumi, kas var tikt saņemti epidemioloģiski nedrošā vidē, kā arī tika precizēti nosacījumi tirdzniecības centru darbībai brīvdienās. Par 26.11.2021. pieņemtajiem grozījumiem – to būtība saistīta ar to, ka tika noteikts aizliegums ieceļot Latvijā no jaunā SARS-CoV vīrusa skartajām valstīm: no šīm valstīm ielidojušām personām ir noteikts pienākums veikt testu pirms izlidošanas uz Latviju un arī uzreiz pēc ielidošanas, kā arī ievērot pašizolāciju tūristu mītnē. Šiem cilvēkiem 8 dienā pēc ieceļošanas jāveic atkārtots tests, kā arī noteikts tiem cilvēkiem (arī mājsaimniecības locekļiem), kuriem bijis kontakts ar personu, kura uzturējusies augsta riska valstīs, pienākums ievērot 10 dienu pašizolāciju.

**J.Rancāns** dod vārdu J.Perevoščikovam iepazīstināšanai ar aktuālo epidemioloģisko situāciju.

J.Perevoščikovs prezentē aktuālos epidemioloģiskos datus (*prezentācijas kopija pievienota pielikumā*). Informē, ka, salīdzinot nedēļas savā starpā, vērojams saslimstības pieaugums par 9%. - līdz šim pēc vasaras perioda bija tikai pieaugums, kas svārstījās no 25% līdz 75% (vidēji – 35%).Pārbaudāmo personu skaits tagad ir krietni lielāks (sakarā ar testēšanu skolās).

Covid-19 pozitīvo testu īpatsvars pēdējā laikā īpaši nemainās (aptuveni 9%) – tas kopumā nav labi, jo būtu vēlams samazinājums. Apvienoto paraugu skaits pieaudzis gandrīz 2 reizes, attiecīgi pieaudzis arī pozitīvo paraugu skaits, labi ir tas, apvienoto paraugu īpatsvars nav palielinājies. Tas liecina, ka saslimstības izplatība izglītojamo vidū nepieaug.

Kas attiecas uz slimības smagumu – stacionēšanas epizodes ir par 16% mazāk nekā pirms nedēļas. Stacionēto pacientu īpatsvars pret jaunatklātajiem gadījumiem arī ir samazinājies – 6,6%. Uzsver, ka liela daļa cilvēku pasargāti no slimības smagas norises pateicoties vakcinācijai.

Smago pacientu skaits stacionāros joprojām ir liels, samazinājums ir 10%. Kumulatīvais nāves gadījumu skaits – vērojams pieaugums par 4%.

14 dienu kumulatīvais rādītājs Covid gadījumu skaits uz 100 000 iedzīvotājiem joprojām samazinās, bet lēnāk, operatīvais 7 dienu rādītājs uzrāda “stagnāciju”, kas izpaužas ar reproduktivitātes koeficientu – 100 inficē 105 (R=1,05) – samazinājumu nevar novērot.

14 dienu kumulatīvais rādītājs reģionos ir ar tendenci uz samazinājumu, labs rezultāts ir panākts Latgales reģionā. Ļoti strauji pieaug saslimstība Gulbenes novadā.

Saslimstības rādītāji pa vecuma grupām – novērojams neliels pieaugums visās vecuma grupās – pirmajā vietā ir bērni no 10 līdz 19 gadu vecumam (jo bija veikti skrīningi).

Ievestie gadījumi paliek apmēram iepriekšējā līmenī (1,8%). Pirmajā vietā šajā jomā ierindojusies Lielbritānija.

ES novērojams lielāks saslimstības pieaugums nekā citur Eiropā. Mirstība ir lielāka Eiropā kopumā, nekā ES valstīs.

Trīs reizes biežāk inficējas nevakcinētie cilvēki. Vakcinācija dod lielu pienesumu nāves riska novēršanai. ES kopumā vakcinācijas aptvere tuvojas 70%, bet Eiropas valstīs vēl nesasniedz 60%. Somijā un Zviedrijā saslimstība lēni pieaug, daudz intensīvāk tā pieaug Dānijā, Vācijā, Polijā, Francijā, Portugālē.

Nevakcinēto vidū pieaugums ir 9,7%, bet vakcinēto vidū – 13,4% (varētu būt skaidrojams ar ierobežojumiem).

Salīdzinot saslimstības intensitāti (uz 10 000 iedzīvotajiem) vakcinēto un nevakcinēto/daļēji vakcinēto cilvēku vidū – 47.nedēļā (22.11.2021. – 28.11.2021.) nevakcinētiem un daļēji vakcinētiem cilvēkiem Latvijā Covid-19 konstatēts 2 reizes biežāk nekā pilnībā vakcinētiem.

Salīdzinot stacionētos (uz 100 000 iedzīvotajiem) vakcinēto un nevakcinēto/daļēji vakcinēto cilvēku vidū atšķirība ir vēl lielāka – 3,7 reizes biežāk nevakcinētie ir nokļuvuši stacionārā.

Salīdzinot mirstības intensitāti (uz 100 000 iedzīvotajiem) vakcinēto un nevakcinēto/daļēji vakcinēto cilvēku vidū – vakcinācijas aizsargefekts ir pat 7,2 reizes lielāks.

SARS-CoV-2 vīrusa Omikrona varianta izplatības rādītāji pasaulē liecina par ļoti strauju attīstību (konstatēti 205 apstiprinātie gadījumi, 1 307 varbūtēji gadījumi). 2-3 nedēļas vēl būtu nepieciešamas, lai varētu izdarīt gala secinājumus par šī varianta bīstamību.

J.Rancāns pateicas par prezentāciju. Dod vārdu ministriju un citu institūciju pārstāvjiem.

S.Vistiņa komentē, ka grozījumu normas uz aizsardzības sektoru neattiecas. Atbalsta MK rīkojuma grozījumus.

S.Armagana skaidro, ka TM kompetenci grozījumi šoreiz neskar. Ir viena precizējoša norma, bet tā jau principā pārkopē spēkā esošu normu attiecībā uz reliģisko organizāciju darbību, ka atsevišķos laikos var būt izņēmumi no darba kārtības. Vērš uzmanību – attiecībā uz klātienes darbu rīkojumā ir paredzēta norma, ka turpmāk klātienē no 6. decembra var strādāt ar darba devēja organizētu negatīvu testu – norāda, ka MK šodien lems, un šo normu liks nevis kā obligātu, bet kā darba devēja izvēles normu.

*ĀM un FM pārstāvji nav pieslēgušies komisijas sēdei.*

D.Brūklītis informē, ka šie ir tīri tehniski grozījumi attiecībā uz pakalpojumu sniegšanu nedrošā vidē un attiecībā uz tirdzniecības pakalpojumu sniegšanu nedrošā vidē. Pēc būtības nedrošā vidē var sniegt veterināri-medicīniskos pakalpojumus, par tirdzniecību – tehniski labojumi, par ēdināšanu – tika paredzēts, ka pie viena galdiņa var atrasties vairāk nekā 4 personas, ievērojot vismaz 2m distanci (lai ģimenes varētu kopīgi paēst).

M.Šteins komentē, ka IeM atbalsta MK rīkojuma grozījumus.

A.Mičule skaidro, ka rīkojumā tika redakcionāli precizēti sporta treniņu un sporta sacensību nosacījumi epidemioloģiski drošā vidē. Pēc būtības nekas netika mainīts, bet konkretizēts, kādas vispārējās epidemioloģiskās drošības prasības sportā nav attiecināmas uz augstākā līmeņa sportistiem (piem., platība vienai personai, treniņa norises ilgums, darba laiks sporta sacensībām). Tiesību normu skaidrības nolūkā komandu sporta spēļu augstāko līgu sacensību izņēmuma regulējums tiek izdalīts atsevišķi no starptautisko sporta pasākumu norises regulējuma, jo vienīgais izņēmums, kad sporta sacensības drīkst norisināties epidemioloģiski daļēji drošā (dzeltenajā) vidē, ir tikai attiecībā uz starptautiskajiem sporta pasākumiem, ja tiek nodrošināta to norise “burbuļa” formātā.

U.Zariņš informē, ka grozījumi, kas veikti attiecībā uz bērniem, pēc būtības ir tehniski precizējumi, kas faktiski leģitimizē jau šobrīd spēkā esošo *de facto* situāciju. Bibliotēkas interesējas, kā dalīt plūsmas bērniem, kuri ir un kuri nav vakcinēti, līdz ar to tas tagad ir precīzi atrunāts, ka bērni ar vakcinācijas sertifikātu var ierasties kultūras iestādē bez pieaugušo pavadības, bet mazajiem bērniem vajag kādu pavadošu sertificētu personu. Tāpat informē, ka ir izstrādāts jauns apakšpunkts attiecībā uz valsts un pašvaldību iestāžu publiskajiem pasākumiem (sakarā ar dažādiem svētkiem), lai neradītu situācijas, ka tiek organizēti pasākumi, kas principā nav atļauti (kas veicina lielu cilvēku masu pulcēšanos), tajā pašā laikā negribot cilvēkiem liegt kādu daļu prieka (piem., pilsētas tiek izrotātas, ir apskatāmi gaismas objekti) – tiek organizētas tikai tādas aktivitātes, ko cilvēki savā brīvajā laikā var aiziet apskatīties (neveidojot lielas masas konkrētajā vietā un laikā).

A.Dūdiņš komentē par sociālajiem pakalpojumiem – pamatā runa ir par harmonizāciju starp rīkojumu un noteikumiem, kā rezultātā sociālo pakalpojumu jomā tām personām, kuras ir uzsākušas vakcinācijas procesu, ir iespēja līdz 15. decembrim darbošanos klientu apkalpošanā turpināt, uzrādot testēšanas sertifikātu, kas izsniegts ne agrāk kā pirms 72 stundām.

I. Vjakse papildina, ka attiecībā par pārejas posmu līdz 15. decembrim, iebildumu nav. Būtisku izmaiņu, kas skartu darbiniekus, arī nav.

D.Merirands skaidro, ka VM jau ziņoja par noteiktajām valstīm, kuras tiek uzskatītas par īpaši bīstamām. Par pasažieru pārvadājumiem – tie tiešā veidā caur šo aizliegumu ietekmēti netiek, mums nav tiešas aviosatiksmes ar šīm valstīm. Atzīmē, ka virkne citu ES valstu arī ir ierobežojušas aviosatiksmi ar šīm valstīm.

*ZM pārstāvji nav pieslēgušies komisijas sēdei.*

A.Drozde informē, ka VARAM atbalsta rīkojuma grozījumus.

I.Rezevska komentē, ka Tiesībsarga birojam konceptuālu iebildumu nav.

*Visi pārstāvji aicina atbalstīt rīkojumu grozījumus.*

J.Rancāns dod vārdu deputātiem, un pats iesāk ar sev interesējošo par diskusijām valdībā par testiem un to jēgu. Saprot, ka testu jēga sākotnēji bija un joprojām arī paliek brīvprātības variantā – mērķis izķert iespējami inficētos darba vietās. Kāds ir mehānisms – informācija tiek nosūtīta ārstiem, un statistika veidojas kopējā. Vai var sagaidīt, ka būs milzīgs pieaugums saistībā ar šo papildu testēšanu.

J.Feldmane skaidro, ka tā tas nav plānots. Šie testi nav diagnostika, tie apstiprinātu pamatotas aizdomas, bet šie gadījumi netiek ieskaitīti gadījumu uzskaitē. Pēc tam ir jādodas uz laboratoriju un jāapstiprina inficēšanās – tikai tādi gadījumi tiek ņemti uzskaitē (kad laboratorija ir paziņojusi SPKC).

M.Možvillo interesējas, vai ir panākti kādi risinājumi par naudas pieejamību bankās un bankomātos, kas izvietoti tirdzniecības centros.

D.Brūklītis informē, ka par šo ir saņemta arī Tiesībsarga vēstule, ir aptaujāta arī LFNA, šodien plānots izrunāt konkrēti šīs problēmas un jautājumu risināt. LFNA uzsver, ka pēc būtības problēmu ar bankomātu pieejamību nav – naudu ir iespējams saņemt arī citā bankomātā.

I.Rezevska skaidro, ka Jūrmalā bankas ir uzstādījušas papildu bankomātus, kas ir sarkanajā zonā. Ir signāls par ģimenes ārstu praksēm, kas atrodas lielajos tirdzniecības centros, un par aptiekām.

J.Rancāns aicina valdību pievērst uzmanību šiem jautājumiem.

**M.Možvillo** jautā par cilvēkiem, kuriem nav bankas kartes (iet uz banku kārtot darījumus). Ir situācijas, kad viņi netiek bankās – netiek pie saviem naudas līdzekļiem. Vai šis jautājums tiks risināts?

**I.Rezevska** komentē, ka šādu signālu Tiesībsarga birojā nav.

**M.Možvillo** vaicā par lidostām: joprojām ielidošanas – izlidošanas zonā ienākošās un izejošās plūsmas saskaras, kā arī vakara pusē notiek liela drūzmēšanās pie bagāžas saņemšanas. Vai SM ir skaidrs redzējums par šo jomu?

**D.Merirands** atbild apstiprinoši, ka šāda problēma ir, plūsmas pārklājas. Šobrīd norisinās diskusija par to, vai būtu nepieciešams veikt pilnīgu vai daļēju ielidojušo pasažieru Covid pasu aizpildīšanas kontrole, vai tas būtu lietderīgi un neradītu vēl lielāku pasažieru drūzmēšanos lidostu termināļos. Gan Civilās aviācijas aģentūra, gan SM atkārtoti un nepārtraukti norāda uz pārvadātāju pienākumu kontrolēt visus nepieciešamos dokumentus. Arī MK šodien plānota diskusija par papildu drošības pasākumiem lidostā.

**J.Rancāns** pateicas visiem sēdes dalībniekiem par diskusiju un aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2021. gada 24. novembra rīkojumu Nr. 879 un 2021. gada 26. novembra rīkojumu Nr. 880, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana par rīkojumu Nr. 879.*

*Par – 7 (J.Rancāns, E.Šnore, A.Bašķis, I.Klementjevs, M.Možvillo, M.Šteins, A.Zakatistovs); pret – nav; atturas – nav.*

*Deputāti* ***atbalsta*** *Ministru kabineta 2021. gada 24. novembra rīkojumu Nr. 879, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

*Notiek balsošana par rīkojumu Nr. 880.*

*Par – 7 (J.Rancāns, E.Šnore, A.Bašķis, I.Klementjevs, M.Možvillo, M.Šteins, A.Zakatistovs); pret – nav; atturas – nav.*

*Deputāti* ***atbalsta*** *Ministru kabineta 2021. gada 26. novembra rīkojumu Nr. 880, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**J.Rancāns** atgādina par līdzšinējo praksi, kakomisijas priekšsēdētājsaicina brīvprātīgi pieteikties, ja kāds vēlas būt referents par lēmuma projektu, jeb uzņemas šo pienākumu pats, bet SKR 177.pants noteic, ka pēc lietas izskatīšanas komisija ievēlē vienu no komisijas locekļiem par referentu Saeimas sēdē apspriežamajā lietā.

Piedāvā M.Možvillo būt referentam par lēmumprojektu, aicina komisiju balsot par to.

*Notiek balsošana par M.Možvillo kā referentu rīkojumam Nr. 879.*

*Par – 6 (J.Rancāns, E.Šnore, A.Bašķis, M.Možvillo, M.Šteins, A.Zakatistovs); pret – nav; atturas – 1 (I.KLementjevs).*

*Deputāti* ***atbalsta****, ka referents Ministru kabineta 2021. gada 24. novembra rīkojumam Nr. 879, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”, ir M.Možvillo.*

*Notiek balsošana par par M.Možvillo kā referentu rīkojumam Nr. 880.*

*Par – 6 (J.Rancāns, E.Šnore, A.Bašķis, I.Klementjevs, M.Možvillo, M.Šteins); pret – nav; atturas – nav; A.Zakatistovs – nav sasniedzams.*

*Deputāti* ***atbalsta,*** *ka referents Ministru kabineta 2021. gada 26. novembra rīkojumam Nr. 880, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”, ir M.Možvillo.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2021. gada 24. novembra rīkojumu Nr. 879 un 2021. gada 26. novembra rīkojumu Nr. 880, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””;

- noteikt referentu par lēmuma projektu M.Možvillo.

3. Grozījumi Militārā dienesta likumā (1096/Lp13) 3. lasījums.

J.Rancāns informē, ka par darba kārtībā iekļauto izskatāmo likumprojektu saņemts 1 priekšlikums, aicina komisiju to izskatīt.

**Nr.1** – Aizsardzības ministra A.Pabrika priekšlikums – Likumprojekta 1. pantā precizēt tajā piedāvāto Militārā dienesta likuma 17.1 panta septītās un astotās daļas redakciju ieteiktā redakcijā.

**J.Rancāns** dod vārdu priekšlikuma autoriem.

**L.Liepiņa** informē, ka priekšlikums tapis, reaģējot uz iepriekšējā komisijas sēdē komisijas deputātu un Saeimas Juridiskā biroja uzdoto jautājumu par to, kā ir plānots, kuras personas O.Kalpaka profesionālajā vidusskolā valkās formastērpu. Attiecīgi ir sagatavots priekšlikums, kura būtība ir pateikt, ka formastērpu valkā tikai profesionālā dienesta karavīri, zemessargi vai rezerves karavīri, kuri skolā pasniedz profesionālos priekšmetus vai interešu izglītības nodarbības, vai jebkādas citas aktivitātes. Priekšlikums ir precizēt panta 7. un 8.daļu. Vēlāk, runājot ar JB pārstāvji L.Milleri, noskaidrots, ka viņa vēlas priekšlikumu precizēt, atstājot 7.daļu nemainīgu, precizējot tikai 8.daļu.

**L.Millere** apstiprina, ka saruna ir bijusi – šis AM grozījums neatrisina to jautājumu, kas domāts ar jēdzienu “vidusskolas darbinieks”, tādēļ JB piedāvājums ir nemainīt 2.lasījumā atbalstīto panta 7.daļu, bet tikai 8.daļu attiecībā uz formastērpa ieviešanu izglītojamiem un arī tām personām, kurām vidusskolā tas būtu jānēsā, – JB komisijai iesūtījis piedāvāto redakciju – ierosina tieši šajā daļā norādīt profesionālā dienesta karavīrus, zemessargus vai rezerves karavīrus, kuri vidusskolā īstenos kaut kādas mācību programmas vai aktivitātes; tad attiecībā uz šīm personām attiektos prasība par formastērpa nēsāšanu. Pārējais būtiski netiek mainīts, tikai redakcionāli precizēts. Ja tiek atbalstīts minētais 8.daļas JB grozījums, tad 7.daļas grozījums nav nepieciešams, bet ir jāveido komisijas priekšlikums no šiem diviem priekšlikumiem.

**J.Rancāns** aicina komisiju atbalstīt šo priekšlikumu, ka tiek veidots komisijas priekšlikums JB piedāvātajā redakcijā.

*Deputātiem nav iebildumu.*

***Tiek* veidots komisijas priekšlikums** JB piedāvātajā redakcijā: Izteikt 17.1 panta astoto daļu šādā redakcijā:

“(8) Izglītojamam, kā arī profesionālā dienesta karavīram, zemessargam vai rezerves karavīram, kurš vidusskolā pasniedz profesionālos mācību priekšmetus, īsteno interešu izglītību vai vada ārpusstundu pasākumus, aizsardzības ministra noteiktajā kārtībā izsniedz inventāru, formas tērpu un vidusskolas atšķirības zīmes. Formas tērpa paraugu un atšķirības zīmes, kā arī formas tērpa un atšķirības zīmju lietošanas kārtību nosaka aizsardzības ministrs. Minēto formas tērpu var šūt no auduma, kura raksts ir identisks karavīra formas tērpa rakstam.".

*Priekšlikums* ***Nr.1*** *komisijā* ***daļēji******atbalstīts, tiek veidots komisijas priekšlikums*** *JB iesūtītajā redakcijā.*

J.Rancāns aicina komisiju atbalstīt likumprojektu 2.lasījumam.

*Notiek balsošana.*

*Par – 7 (J.Rancāns, E.Šnore, A.Bašķis, I.Klementjevs, M.Možvillo, M.Šteins, A.Zakatistovs); pret – nav; atturas – nav.*

**LĒMUMS:**

**-** atbalstīt likumprojektu “Grozījumi Militārā dienesta likumā” (1096/Lp13) un virzīt izskatīšanai Saeimas sēdē 2.lasījumā;

- noteikt priekšlikumu iesniegšanas termiņu 3.lasījumam – 7 dienas.

4. Grozījumi Nacionālo bruņoto spēku likumā (1124/Lp13) 2. lasījums.

J.Rancāns informē, ka par darba kārtībā iekļauto izskatāmo likumprojektu saņemti 2 priekšlikumi, aicina komisiju tos izskatīt.

**Nr.1** – Aizsardzības ministra A.Pabrika priekšlikums – Izteikt Nacionālo bruņoto spēku likuma 18. panta piekto daļu ieteiktā redakcijā.

**J.Rancāns** dod vārdu priekšlikuma autoriem.

**I.Šamarina** informē, ka abi priekšlikumi ir cieši saistīti savā starpā. Pamatojums: 1. janvārī darbu uzsāka jauna ministrijas padotības iestāde – Valsts aizsardzības, loģistikas un iepirkumu centrs. Šī iestāde pārņēma no Valsts aizsardzības, militāro objektu un iepirkumu centra iepirkumu un nodrošinājuma atbalsta funkcijas, un pašlaik īsteno no šīm funkcijām izrietošos uzdevumus, tostarp nodrošina pilnu materiāli tehnisko līdzekļu loģistikas cikla pārvaldību un arī darbojas kā centralizēta iepirkumu institūcija. Ņemot vērā minēto, ir nepieciešams precizēt NBS likuma regulējumu, nodalot divu AM padotības iestāžu kompetenci attiecībā uz NBS apgādi.

**L.Millerei** nav iebildumu.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.1*** *komisijā* ***atbalstīts****.*

**Nr.2** – Aizsardzības ministra A.Pabrika priekšlikums – Papildināt Nacionālo bruņoto spēku likuma 18. pantu ar sesto daļu ieteiktā redakcijā.

**I.Šamarina** informē, ka pamatojums tāds pats kā iepriekšējais.

**L.Millerei** nav iebildumu.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.2*** *komisijā* ***atbalstīts****.*

J.Rancāns aicina komisiju atbalstīt likumprojektu 2.lasījumam.

*Notiek balsošana.*

*Par – 6 (J.Rancāns, E.Šnore, A.Bašķis, I.Klementjevs, M.Možvillo, M.Šteins); pret – nav; atturas – nav; A.Zakatistovs – nav sasniedzams.*

**LĒMUMS:**

**-** atbalstīt likumprojektu “Grozījumi Nacionālo bruņoto spēku likumā” (1124/Lp13) un virzīt izskatīšanai Saeimas sēdē 2.lasījumā;

- noteikt priekšlikumu iesniegšanas termiņu 3.lasījumam – 7 dienas.

5. Grozījumi Valsts aizsardzības mācības un Jaunsardzes likumā (1148/Lp13) 2. lasījums.

J.Rancāns informē, ka par izskatāmo likumprojektu priekšlikumi nav saņemti, aicina komisiju atbalstīt likumprojektu 2.lasījumam.

*Notiek balsošana.*

*Par – 7 (J.Rancāns, E.Šnore, A.Bašķis, I.Klementjevs, M.Možvillo, M.Šteins, A.Zakatistovs); pret – nav; atturas – nav.*

**LĒMUMS:**

**-** atbalstīt likumprojektu “Grozījumi Valsts aizsardzības mācības un Jaunsardzes likumā” (1148/Lp13) un virzīt izskatīšanai Saeimas sēdē 2.lasījumā;

- noteikt priekšlikumu iesniegšanas termiņu 3.lasījumam – 7 dienas.

**J.Rancāns** pateicas uzaicinātajām personām par piedalīšanos komisijas sēdē un slēdz sēdi.

Pielikumā: prezentācija uz 30 lp.

Sēde pabeigta plkst. 11.25.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore